Document ID: 32011R0656

KOMISIJAS REGULA (ES) Nr. 656/2011
(2011. gada 7. jūlijs),
ar ko īsteno Eiropas Parlamenta un Padomes Regulu (EK) Nr. 1185/2009 attiecībā uz statistiku par pesticīdiem saistībā ar definīcijām un darbīgo vielu sarakstu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 25. novembra Regulu (EK) Nr. 1185/2009 attiecībā uz statistiku par pesticīdiem (1) un jo īpaši tās 5. panta 2. punktu un 5. panta 3. punktu,
tā kā:
(1)
Ar Regulu (EK) Nr. 1185/2009 ir izveidota jauna sistēma salīdzināmas Eiropas statistikas veidošanai par pesticīdu tirdzniecību un izmantošanu.
(2)
Saskaņā ar Regulas (EK) Nr. 1185/2009 5. panta 2. punktu ir nepieciešams pieņemt minētās regulas II pielikuma 2. iedaļā minētā termina “apstrādāta platība” definīciju, jo Savienībā šis termins salīdzināmības labad jāsaprot un jāpiemēro vienādi.
(3)
Saskaņā ar Regulas (EK) Nr. 1185/2009 5. panta 3. punktu Komisijai regulāri un ne retāk kā reizi piecos gados jāpielāgo III pielikumā noteikto ietveramo vielu saraksts un vielu klasifikācija pa līdzekļu kategorijām un ķīmisko vielu klasēm. Regulas pielikumā esošais saraksts pēdējo reizi atjaunināts 2006. gadā, tādēļ to nepieciešams atjaunināt, lai aptvertu periodu no 2010. gada līdz 2015. gadam.
(4)
Valstu statistikas iestādēm vielu skaita un sarežģītās pareizo savienojumu noteikšanas un klasifikācijas dēļ ir grūtības pienācīgi izveidot instrumentus, kas nepieciešami, lai vāktu informāciju par izmantošanu un laišanu tirgū. Tādēļ jāietver tikai tās vielas, kam identifikācijas numuru piešķīrusi kāda no divām lielākajām starptautiski atzītajām institūcijām, kas reģistrē ķīmiskos savienojumus vai pesticīdus, vai arī tās abas, t. i., Chemical Abstracts Service of the American Chemical Society (CAS) un Collaborative International Pesticides Analytical Council (CIPAC).
(5)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1185/2009 II pielikuma 2. iedaļā minētais termins “apstrādāta platība” nozīmē apstrādātu bāzes platību, ko definē kā “augkopības kultūras audzēšanai atvēlētu fizisku platību, kas neatkarīgi no piemērošanas reižu skaita vismaz vienu reizi apstrādāta ar noteiktu darbīgo vielu”.
2. pants
Regulas (EK) Nr. 1185/2009 III pielikumu aizstāj ar šīs regulas pielikumu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 7. jūlijā

Labels: 12
19
6